Zsidó Levél XIV.
Mi az igaz hit? (az ősatyák kora)
Zsid 11,8-22
Lekció: 
Ha figyelemmel olvastuk a mostani igeszakaszt, akkor észrevettük, hogy a hitet az élet különböző területeihez kapcsolja, úgymint a más országba való költözéshez, a kitartó ott lakáshoz, a gyermekszületéshez, a nagy áldozatok meghozatalához, a jövőn való gondolkozáshoz. Mindezek valódi hétköznapi helyzetek, amelyekkel mi is szembesülünk nap-nap után. Ahhoz, hogy ezekben Istennek kedvesen megálljunk, hitre van szükség. Vagyis a hit, szeretett budapesti gyülekezet, egy gyakorlati dolog. Népszerű az az elképzelés keresztyének között, hogy a hit az főleg az üdvösséghez kell. Akkor hiszel, ha látod bűneidet, és elfogadod azt, hogy egyedül Jézust tud azoktól megtisztítani. Ám ha ezt elfogadtad, akkor neked hited van, keresztyén vagy, és kész. Mintha a hit egy múzeumi belépő lenne, amely addig szükséges, amíg belépünk a kiállításra, de ha bent vagyunk, már nincs hasznunkra.

Az üdvösségben való bizalom nyilván része a hitnek, de tévedés azt hinni, hogy a hit csupán erről szól. A hit nem csupán a mennybe enged bejutást, hanem a hit a keresztyén élet egésze. Egy új életstílus, amelynek mindvégig jellemeznie kell a keresztyén embert. Inkább hasonló ez ahhoz, amikor a kisgyerek megtanul járni. Onnantól fogva élete végéig járni fog. A járás megváltoztatta életét, olyan helyeket is elér, amelyeket korábban nem. A járással egy más életmódja lett. Így van a keresztyén ember is: a megtéréssel csupán elkezdett a hit útján járni, és a hittel teli ragaszkodásnak kell jellemeznie egész életét, döntéseit. Új élete van, és ennek látszania kell. Ezt látjuk az ősatyák életéből is.
1. Mi a hit?
Vagyis most újra foglalkozni fogunk a hittel. A mai rész központi gondolatát a 13-16. versek foglalják össze. A többi ennek alkalmazása.
„13Hitben haltak meg mindezek, nem nyerve meg az ígéreteket, hanem csak távolról látva és üdvözölve azokat, és vallást tettek arról, hogy idegenek és vándorok a földön. 14Mert akik így beszélnek, nyíltan megvallják, hogy hazát keresnek. 15És ha arra gondoltak volna, ahonnan kijöttek, lett volna idejük, hogy visszatérjenek. 16Így azonban jobb után vágyakoztak, tudniillik a mennyei után. Ezért Isten nem szégyelli őket, hogy Istenüknek nevezzék, mert készített nekik várost.”

Először is a hit a jövőre fókuszál. „13Hitben haltak meg mindezek, nem nyerve meg az ígéreteket, hanem csak távolról látva és üdvözölve azokat.” A felsorolt példák az ősatyák életéből vannak, és bármelyiket is vegyük, közös bennük az, hogy életükben nem kapták, nem tapasztalták meg teljesen Isten ígéreteinek beteljesülését. Hitük nem arra támaszkodott, amit láttak. Hitükkel nem a földi életüket tették sikeressé vagy kényelmesebbé. Hanem a hit a jövőre, Isten ígéreteinek teljes beteljesedésére mutattak. Ez éltette, motiválta, hajtotta őket.
Ez egyik oldalról azt jelenti, szeretett testvérek, hogy a hit fő célja nem az, hogy ebben az életben jó dolgunk legyen. Az erős hit nem a munkahelyi előreléptetésben, a problémamentes családban vagy a biztonságos anyagiakban mutatkozik meg feltétlenül. Isten ígéretei és áldásai főként nem erre az életünkre vonatkoznak. Ahogy Pál mondja: „Ha csak ebben az életben reménykedünk Krisztusban, minden embernél nyomorultabbak vagyunk.” (1Kor 15,19) Ha az hajt a keresztyénség felé, hogy ez majd megoldja a magányodat, anyagi dolgaidat, házassági problémáidat, akkor valami nagyon fontos dolgot nem látsz – és a Biblia minden embernél nyomorultabbnak nevez. 
A hitünknek, a keresztyénségünknek többnek kell lennie annál, minthogy e földi problémáink megoldását lássuk benne. Aminek minden dolognál fényesebben kell ragyognia, és minden másnál nagyobb vigaszt kell nyújtania, az az örökkévalóság, Istennek még nem teljesedett ígéretei. Van valami több ennél e földi életnél. Van valami fontosabb a mostani problémáink megoldódásánál. Van egy mennyei város, amely felé haladunk. Képzeld el azt a helyet, ahol sosem lesz hideg, sem sötét, és nem fogsz szűkölködni semmiben. Képzeld el azt a közösséget, amely Isten közelében vár rád. Keresztyénként bizonnyal volt már sok csodás tapasztalatod Isten közelében, amikor térdre rogytál, mert annyira lenyűgözött az Ő hatalma. Vagy amikor könnyek között adtál hálát Istennek az Ő szeretetéért. Vajon, ha ebben az életben, amikor annyi minden elválaszt minket Isten teljességétől, ilyen csodálatos tapasztalataink lesznek, milyen lehet majd a mennyben? Ott nem fog elmúlni szívünkből a hála, sosem leszünk kétségben Isten szeretete felől, nem fog megszűnni az örömünk. Vagy gondolj a mennyei közösségre! A testvéri közösség már e földön is sok örömet jelent – pedig a fizikai távolság vagy a megannyi bűn olyan sok módon megcsapolja az örömünket. De majd milyen lehet a menny, ahol ezek az akadályok el lesznek hárítva, és tökéletes szeretetben lehetünk egymással? Vajon nem azért nem fog hiányozni a házasság bensőségessége a mennyben, mert a testvéri közösség teljes mértékben pótolja, sőt túlhaladja azt a lelki kapcsolatot, amit itt a házasságban megtapasztalhatunk? Nem csodálatos, hogy ott nem lesz vége a testvérekkel való örömnek és az Istennel való szeretetkapcsolatnak? És ha ez így van, akkor tényleg nem kellene jobban fókuszálni az előttünk álló jövőre?
Ebből következik a második dolog: a hit nem lesz teljesen elégedett ebben az életben. „15És ha arra gondoltak volna, ahonnan kijöttek, lett volna idejük, hogy visszatérjenek. 16Így azonban jobb után vágyakoztak, tudniillik a mennyei után.” Ábrahám és mindenki, aki az Ő hitét követi, nem csábult el a világtól. Az ígéretek, amelyeket Isten nekünk adott, annyival többek és teljesebbek, mint amit a világ kínálni képes, hogy nem a világi dolgok után kell vágyódnunk. Isten az örökkévalóságban meg tudja elégíteni a szívünket. Az Ő közelsége, a mennyei város, a keresztyének közössége minden testi és lelki vágyunkat kielégíti. Ám a világ ezt képtelen megtenni. Éppen ezért a hit embere nem érzi magát otthon a világban. A hit embere fegyelmezi gondolatát, és nem a világba való visszatérésen gondolkozik. Sem nem azon, hogy mit veszít a keresztyénséggel. Hanem úgy tekint magára, mint átutazóra.

Éppen ezért a mennyei világért kész felvállalni a nehézségeket. Mivel nem e földi élet a vágyainak netovábbja, ezért ha hitbeli döntése szenvedést, nehézséget vagy fájdalmat okoz, azt alázattal eltűri – az előtte lévő menny reménységéért.
Harmadszor a hit nem fél erről a reménységről beszélni. „13…vallást tettek arról, hogy idegenek és vándorok a földön. 14Mert akik így beszélnek, nyíltan megvallják, hogy hazát keresnek.” A legnagyobb akadályunk a bizonyságtételben az szokott lenni, hogy félünk az emberek megítélésétől. Mi lesz, ha bolondnak tartanak? Mi lesz, ha rossz szemmel néznek rám? Mi lesz, ha lenéznek? Mi lesz, ha kinevetnek? Ám a hit túl tud lépni ezeken a fenyegetéseken, hiszen a menny után vágyakozik, és a földi élet, megbecsülés csupán másodlagos. Nem lehet, hogy azért lankadtál meg a bizonyságtételben, mert nem nagyon látsz túl a földi életen?
Végül pedig a hit elnyeri Isten dicséretét. „16… Ezért Isten nem szégyelli őket, hogy Istenüknek nevezzék, mert készített nekik várost.” Isten a hívő embert nem szégyelli. Gondoljunk bele, kikről mondja ezt Isten! Ábrahámra, Izsákra vagy Jákóbra úgy szoktunk hivatkozni, mint hithősökre. De tudjuk jól, hogy életükben számtalan bukás volt. Hitük közel sem volt mindig a csúcson, hanem sokszor engedtek a világnak vagy saját vágyaiknak. Ábrahám félt, ezért többször is letagadta a Sárával való házasságát. Majd kész volt Sára szolgálójával megtörni a Sárával való szövetségét. Izsák jobban szerette idősebb fiát csupán azért, mert kedvére volt a vadhús, amit fia hozott! Jákób pedig hazudott és becsapta apját és testvérét is. Vajon joggal szégyellhetné Isten őket? Bizonyára! Ám Ő mégis úgy mutatkozik be nekünk, mint Ábrahám, Izsák és Jákób Istene. Az Úr örömét leli abban, hogy gyermekei benne bíznak, utána vágyódnak, és Őt helyezik az első helyre az életükben. És éppen ezért nem felejti el jutalmukat.
Eugene Langról, az alacsonysorból milliárdossá vált férfiről jegyezték fel, hogy egy alkalommal felkérték, hogy egy nagyvárosi gettó egyik iskolájába tartson egy előadást. Összesen 59 hatodik osztályos volt jelen, akiknek az esélyeik rendkívül rosszak voltak a jövőre nézve. Fekete ill. bevándorló szülők gyerekei voltak, akik egy-két éven belül minden valószínűség szerint majd otthagyják az iskolát. Mit mondhatna nekik? Mivel ösztönözhetné őket? Végül a következőt mondta:
- Maradjatok az iskolában, és én fogom állni a továbbtanulásotok költségét. Mindegyikőtökét.

Ezen a ponton valami történt ezekkel a gyerekekkel. Talán életükben először reménysugár villant fel. Egyikőjük ezt mondta:

- Végre volt valamim, amire nézhettem és várhattam – valami, ami várt rám. Mennyei érzés volt.
Végül annak az osztály tanulóinak majd 90%-a sikeresen elvégezte a középiskolát, és továbbtanult.

Ez a kis történet bemutatja, hogy milyen fontos szerepe van az ígért jutalomnak az életünkben. Ha van valami valóságos a szemünk előtt, ami után vágyódunk, amit remélhetünk, ez kitartást tud adni. Nincs ez másként a keresztyén életben sem. Nézhetünk előre a mennyei városra, amit Isten készített nekünk. Igen, hitben kell élnünk és hit által kell döntéseket meghoznunk – ami sokszor nehézséggel, önmegtagadással, mások megvetésével jár. Miért is vállaljuk mindezeket? Azért, hogy majd az utolsó ítéletkor ránk vonatkozóan is elhangozzanak Isten szavai: „Jól van, jó és hű szolgám, hű voltál a kevesen, sokra bízlak ezután, menj be a te uradnak örömébe!” (Mt 25,21)
2. Hogyan jelenik meg a hit?
Ám a szakaszunk nem csupán a hit meghatározásában segít, hanem megmutatja, hogy ez a jövőbeli ígéreteket a jelennél többre tartó hit hogyan mutatkozik meg a mindennapi életben.
A hit szembenéz a bizonytalansággal. Az első példa Ábrahám életéből való, amikor Isten Őt kihívta szülőföldjéről Kánaánba: „8Hit által engedelmeskedett Ábrahám, amikor elhívatott, hogy menjen ki arra a helyre, amelyet örökségül fog kapni, és kiment, nem tudva, hova megy.”  Az Úr-Kaszdimból való kijövetel Ábrahám életének egyik nagy döntése volt. Ám a döntés nehézsége nem abban állt leginkább, hogy a hazáját, rokonságát ott kellett hagynia, hanem abban, hogy úgy ment el, hogy „nem tudta, hova megy.” Vagyis Ábrahám hite szembenézett a bizonytalansággal, és úrrá lett azon. Egy dolgot tudott, amit Isten mondott neki: ha kimegy a földről oda, ahová Isten mutatja, nagy nép és áldás lesz a föld minden nemzetségének (1Móz 12,1-3).
Ebbe az ígéretbe való kapaszkodás erősebb volt, mint a bizonytalanság. Ábrahámhoz hasonlóan hitből cselekszel, ha követed Isten szavát még akkor is, ha nem tudod, mi lesz a következménye. Ez lehet egy állásról való lemondás annak érdekében, hogy vasárnap ne kelljen dolgoznod. Lehet az, hogy megszakítasz egy hitetlennel való udvarlást, még ha ezzel azt is kockáztatod, hogy egyedül maradsz. Ragaszkodsz a becsületességhez, még ha ezzel talán az állásodat veszélyezteted. Vagy akár az, hogy ragaszkodsz a csendességeidhez vagy családi istentisztelethez akkor is, ha ezernyi munkád lenne, és látszólag nem tudod elvégezni – ám mégis azt teszed első helyre, hogy Istennek engedelmeskedj ezekben a helyzetekben. Hitből cselekszel, ha a következmények ismerete nélkül is teszed, amit Isten kér.
A hit lehetővé teszi, hogy kitartsunk. A hit második megnyilvánulása a kitartás. „9Hit által vándorolt az ígéret földjén, mint idegenben, és sátrakban lakott Izsákkal és Jákóbbal, ugyannak az ígéretnek az örököseivel.” A hit nem csupán a nagy döntésekről szól. Egy dolog volt Ábrahámnak meghozni a döntést, hogy Úr Kaszdimból, majd pedig Háránból Kánaánba vándoroljon – ám megint más ehhez a döntéshez ragaszkodni 100 éven keresztül!
 Ebben ismét a hit megnyilvánulását láthatjuk: az Istenben való bizalom tesz képessé arra, hogy az Őáltala kért dolgokhoz ragaszkodjunk. Hitből cselekszel tehát, ha nem lankadsz meg a személyekért való imádkozásban – még ha eredménytelennek tűnik is. Hitből cselekszel, ha kitartasz a bizonyságtételben. Hit szükséges ahhoz, hogy sok bukás vagy elcsüggedés után is megerősítsd magad, és nekiállj a büszkeségeddel, lustaságoddal, rendetlenségeddel való harcnak. Százszor felmerülhet közben benned az, hogy: „Meddig, Uram, még? Van-e értelme ezt csinálni?” De a fő kérdés nem ez, hanem az, hogy Isten hívott-e el az adott feladatra – mert ha igen, akkor az Őhozzá való ragaszkodás kitartóvá tesz a szolgálatban és lelki harcban.
A hit lehetővé teszi a lehetetlent. A hit továbbá Istenre bízza a lehetetlen teljesítését. „11Hit által nyert erőt Sára is a magzat foganására, és életkora ellenére szült, mivel hűnek tartotta azt, aki az ígéretet tette. 12Azért attól az egytől, mégpedig mintegy kihalttól olyan sokan származtak, mint az ég csillagai, és mint a tenger partján levő homok, amely megszámlálhatatlan.” Ábrahám és Sára
 minden emberi értelem és tapasztalat szerint már reménytelen volt a gyereknemzésre nézve. Ám mégis nem ez volt a végső szó az életükben, hanem Isten ígérete, hogy gyermekük lesz. C. S. Lewis azt mondta:
„Sosem tudod, hogy valóban hiszel-e valamit mindaddig, amíg annak igazsága vagy hamissága élet-halál kérdésévé válik. Könnyű azt mondani, hogy elhiszed, hogy ez a kötél erős – mindaddig, amíg csak egy doboz átkötésére használod. Ám tegyük fel, hogy azon kell függened egy szakadék fölött. Nem ismernéd fel azon nyomban azt, hogy valójában bíztál-e benne?”

Ábrahám és Sára Isten ígéretéhez ragaszkodtak idős korukban is, amikor próbálkoztak, és Isten életkoruk ellenére gyermekkel áldotta meg őket.

De jelenti mindez azt, hogy a lehetetlennek tűnő dolgok mind megvalósulnak az életünkben? Természetesen nem. Mi nem kaptunk olyan személyre szabott ígéretet, mint Ábrahám vagy Sára. Isten nem garantálja minden meddőnek, hogy gyermeke születik, vagy minden betegnek, hogy meggyógyul. Azonban Isten adott általános ígéreteket, amelyekbe kapaszkodhatunk – és hit szükséges ahhoz, hogy ne a láthatók alapján vonjuk le a következtetést. Nem adhatja meg Isten Neked a lehetetlennek tűnő munkahelyet vagy társat? Bízz benne, hogy Ő a javadat akarja minden helyzettel – és ha az a javadat szolgálja, akkor biztos lehetsz benne, hogy Istennek még a százmillió nehézség sem jelent akadályt. Hitből cselekszel, ha nem zárod Istent dobozba, és nem hagyod ki a képből még akkor sem, ha minden földi esély az adott dolog ellen szól.
A hit nem fél a legnagyobb áldozatot meghozni. „17Hit által áldozta volna fel Ábrahám Izsákot, amikor próbára tétetett, és az egyszülöttjét vitte áldozatul, ő, aki az ígéreteket kapta.” Izsák feláldozása Ábrahám hitének a csúcspontja. Amikor Úr-Kaszdimból kijött, Ábrahám feláldozta Istenért a múltját. Mórija hegyén feláldozta a jövőjét. Hogyan volt képes Ábrahám felemelni a kést fiára? Úgy, hogy ismerte Istent. Saját tapasztalatából tudta, hogy Isten képes megeleveníteni a halottat: hiszen saját kihalt testéből születhetett meg Izsák. Mórija hegyén Ábrahám ugyanebbe az Istenbe kapaszkodott, amikor Izsákot felkötözte az oltárra. 

A hit képessé tesz tehát a legnagyobb áldozatok meghozatalára. Azért, mert a hit túllát az emberi értelmen és érzelmeken. Hitből cselekszel tehát, ha Isten Igéjének szavára fel tudsz adni olyan dolgokat, amelyek kedvesek, amelyektől elszakadni fáj. De bízz, Isten mindenben ki tud pótolni téged.
A hit által túl tudtak látni életünk korlátain. Az utolsó három példa Izsák, Jákób és József életéből jön. Mindháromban közös az, hogy az életük végét hozza példának a szerző, amikor olyan dolgokról rendelkeztek, amiket biztosan tudtak, hogy nem fognak megélni. A halál kapujában a hit képessé tette ezt a három embert arra, hogy túllássanak életük korlátján, és azon a jövőn gondolkodjanak, amikor Isten ígéretei beteljesülnek.
Az 1988-as téli olimpia előtt egy érdekes műsort mutattak: műlesiklást, ahol vak sízők síeltek! Mindegyik vak mögött ugyanis egy jól látó síelő ment, aki tanította őket, és felkiáltott, hogy „Balra!”, vagy „Jobbra!” – épp amerre fordulni kellett. A vakok engedelmeskedtek a parancsnak, és így képesek voltak arra, hogy teljesítsék a pályát, és átszakítsák a célszalagot.

Nem így van velünk is, kedves budapesti gyülekezet? Olyan keveset látunk ez életből – ám Isten Igéje képessé tesz arra, hogy Isten jellemében bízva a jövőre nézzünk. Éppen ezért bátran kiönthetjük életünket olyan munkára vagy szolgálatra, amely a mi életünkben lehet, hogy nem hoz gyümölcsöt, de Isten hű marad, és az elkezdett munkát be is fejezi.

Szeretett gyülekezet, emlékezzünk végül, hogy mindazok az emberek, akikről itt olvasunk egyszerű, bűnös teremtmények voltak. Hithősöknek nevezzük őket, de a hősiesség nem bennük volt. Azt tette őket hőssé, hogy egy hős Istenbe kapaszkodtak. Ez az Isten ma is létezik, és bátran mehetsz hozzá, bármiben is vagy, hogy belékapaszkodva hited láthatóan megjelenjen az életedben is. Ámen.
� Parade Magazine, � HYPERLINK "http://www.sermonillustrations.com/a-z/h/hope.htm" �http://www.sermonillustrations.com/a-z/h/hope.htm�


� 75 éves volt Ábrahám, amikor Isten szava lett hozzá (1Móz 12,4), és 175, amikor meghalt (1Móz 25,7).


� A vers pontos értelmezése a görög szöveg nehézségei miatt elég vitatott (bővebben l. Lane: Hebrews, 344-345; 353-355. old.). Valószínűbbnek tűnik, hogy a vers – mint az előtte és utána lévők is – Ábrahám hitére vonatkozik talán Sárával együtt. Mindenesetre Sára hitének példamutató volta e verstől függetlenül is áll. Az 1Pt 3,5-6 követendő példaként állítja elénk őt.


� C.S. Lewis, A Grief Observed.  � HYPERLINK "http://www.sermonillustrations.com/a-z/b/belief.htm" �http://www.sermonillustrations.com/a-z/b/belief.htm�


� � HYPERLINK "http://www.sermonillustrations.com/a-z/t/trust.htm" �http://www.sermonillustrations.com/a-z/t/trust.htm� 

